“Airteagal 9

Téarmaí agus coinníollacha nó modheolaíochtaí a ghlacadh

1. Forbróidh OCTanna agus OAMLanna na téarmaí agus na coinníollacha nó na modheolaíochtaí is gá de réir an Rialacháin seo agus cuirfidh siad faoi bhráid na Gníomhaireachta nó na n-údarás rialála inniúil iad lena bhformheas laistigh de na spriocdhátaí a leagtar amach dóibh sa Rialachán seo. In imthosca eisceachtúla, go sonrach i gcásanna nach féidir spriocdháta a chomhlíonadh de bharr imthosca lasmuigh de réimse na OCTanna nó na OAMLanna, féadfaidh an Ghníomhaireacht na spriocdhátaí do théarmaí agus coinníollacha nó modheolaíochtaí a chur siar i nósanna imeachta de bhun mhír 6, féadfaidh gach údarás rialála inniúil déanamh amhlaidh go comhpháirteach de bhun mhír 7, agus féadfaidh an t-údarás rialála inniúil déanamh amhlaidh i nósanna imeachta de bhun mhír 8. Maidir le togra le haghaidh téarmaí agus coinníollacha nó modheolaíochtaí de bhun an Rialacháin seo, i gcás gur gá do níos mó ná aon OCT amháin nó aon OAML amháin an togra seo a fhorbairt agus a chomhaontú, rachaidh na OCTanna agus na OAMLanna rannpháirteacha i ndlúthchomhar le chéile. Le cúnamh ón Líonra Eorpach d’Oibreoirí Córais Tharchurtha Leictreachais (ENTSO don Leictreachas), agus ó gach OAML, cuirfidh OCTanna na húdaráis rialála inniúla agus an Ghníomhaireacht ar an eolas go tráthrialta faoin dul chun cinn maidir leis na téarmaí agus na coinníollacha nó na modheolaíochtaí sin a fhorbairt.

2. I gcás nach bhfuil OCTanna agus OAMLanna in ann teacht ar chomhaontú chun tograí le haghaidh téarmaí agus coinníollacha nó modheolaíochtaí a liostaítear i mír 6 a chinneadh, is le vótáil trí thromlach cáilithe a dhéanfaidh siad sin a chinneadh. Beidh tromlach cáilithe ann laistigh de gach aon aicme vótála i ndáil le OCTanna agus OAMLanna. I gcás tromlach cáilithe le haghaidh na dtograí a liostaítear i mír 6, is gá an tromlach seo a leanas a bheith ann: (a) OCTanna nó OAMLanna a dhéanann ionadaíocht ar 55 % ar a laghad de na Ballstáit; agus (b) OCTanna nó OAMLanna a dhéanann ionadaíocht ar Bhallstáit ina bhfuil 65 % de dhaonra an Aontais ar a laghad. Chun go mbeidh mionlach blocála ann i gcomhair cinntí maidir le tograí le haghaidh téarmaí agus coinníollacha nó modheolaíochtaí i gcomhréir le mír 6, beidh OCTanna agus OAMLanna ann a dhéanann ionadaíocht ar cheithre Bhallstát ar a laghad, agus dá uireasa sin measfar an tromlach cáilithe a bheith ann. I gcás cinntí OCTanna maidir le tograí le haghaidh téarmaí agus coinníollacha nó modheolaíochtaí a liostaítear i mír 6, sannfar vóta amháin do gach Ballstát. Má tá níos mó ná aon OCT amháin i gcríoch Ballstáit, déanfaidh an Ballstát na cumhachtaí vótála a leithdháileadh ar na OCTanna. I gcás cinntí OAMLanna maidir le tograí le haghaidh téarmaí agus coinníollacha nó modheolaíochtaí a liostaítear i mír 6, sannfar vóta amháin do gach Ballstát. Líon na vótaí a bheidh ag gach OAML, beidh sé cothrom le líon na mBallstát ina bhfuil sé ainmnithe. Má tá níos mó ná OAML amháin ainmnithe i gcríoch Ballstáit, déanfaidh an Ballstát na cumhachtaí vótála a leithdháileadh ar na OAMLanna, agus cuirfear san áireamh an méid leictreachais a dhíol siad féin sa Bhallstát áirithe sin sa bhliain airgeadais roimhe sin.

3. Cé is moite d’Airteagal 43(1), Airteagal 44, Airteagal 56(1), Airteagal 63 agus Airteagal 74(1), i gcás nach bhfuil OCTanna in ann teacht ar chomhaontú maidir le tograí le haghaidh téarmaí agus coinníollacha nó modheolaíochtaí a liostaítear i mír 7 agus más rud é go bhfuil níos mó ná cúig Bhallstát sna réigiúin lena mbaineann, is le vótáil trí thromlach cáilithe a dhéanfaidh siad cinneadh. Beidh tromlach cáilithe ann laistigh de gach aon aicme vótála i ndáil le OCTanna agus OAMLanna. I gcás tromlach cáilithe i gcomhair tograí le haghaidh téarmaí agus coinníollacha nó modheolaíochtaí a liostaítear i mír 7, is gá an tromlach seo a leanas a bheith ann: (a) OCTanna a dhéanann ionadaíocht ar 72 % de na Ballstáit lena mbaineann ar a laghad; agus (b) OCTanna a dhéanann ionadaíocht ar Bhallstáit ina bhfuil 65 % de dhaonra an réigiúin lena mbaineann ar a laghad Chun go mbeidh mionlach blocála ann i gcomhair cinntí maidir le tograí le haghaidh téarmaí agus coinníollacha nó modheolaíochtaí a liostaítear i mír 7, beidh ar a laghad an líon íosta OCTanna ann a dhéanann ionadaíocht ar níos mó ná 35 % de dhaonra na mBallstát atá rannpháirteach, móide OCTanna a dhéanann ionadaíocht, ar a laghad, ar cheann amháin de na Ballstáit lena mbaineann, dá uireasa sin measfar an tromlach cáilithe a bheith ann. OCTanna a dhéanann cinneadh maidir le tograí le haghaidh téarmaí agus coinníollacha nó modheolaíochtaí a liostaítear i mír 7 i ndáil le réigiúin ina bhfuil cúig Bhallstát nó níos lú, is de chomhthoil a dhéanfaidh siad cinneadh. I gcás cinntí OCTanna maidir le tograí le haghaidh téarmaí agus coinníollacha nó modheolaíochtaí a liostaítear i mír 7, sannfar vóta amháin do gach Ballstát. Má tá níos mó ná aon OCT amháin i gcríoch Ballstáit, déanfaidh an Ballstát na cumhachtaí vótála a leithdháileadh ar na OCTanna. Is de chomhthoil a dhéanfaidh OAMLanna cinneadh maidir le tograí le haghaidh téarmaí agus coinníollacha nó modheolaíochtaí a liostaítear i mír 7.

4. Mura gcuireann OCTanna nó OAMLanna togra tosaigh le haghaidh téarmaí agus coinníollacha nó modheolaíochtaí faoi bhráid na n-údarás rialála náisiúnta, nó faoi bhráid na Gníomhaireachta, i gcomhréir le míreanna 6 go 8 nó mír 12 laistigh de na spriocdhátaí a leagtar amach sa Rialachán seo, soláthróidh siad do na húdaráis rialála inniúla agus don Ghníomhaireacht dréachtaí ábhartha na dtograí le haghaidh na dtéarmaí agus na gcoinníollacha nó na modheolaíochtaí, agus míneoidh siad cad chuige nár thángthas ar chomhaontú. Glacfaidh an Ghníomhaireacht, gach údarás rialála inniúil i gcomhpháirt, nó an t-údarás rialála inniúil na bearta is iomchuí chun na téarmaí agus coinníollacha nó modheolaíochtaí a ghlacadh i gcomhréir le míreanna 6, 7 agus 8 faoi seach, cuir i gcás trí leasuithe a iarraidh nó trí na dréachtaí a athbhreithniú agus a chur i gcrích de bhun na míre seo, lena n-áirítear sa chás nár tíolacadh an dréacht, agus iad a fhormheas.

5. Formheasfaidh gach údarás rialála, nó i gcás inarb infheidhme an Ghníomhaireacht, de réir mar a bheidh, na téarmaí agus na coinníollacha nó na modheolaíochtaí, arna bhforbairt ag OCTanna agus OAMLanna, a úsáidtear chun cúpláil amháin lá roimh ré nó cúpláil amháin ionlae a ríomh nó a leagan amach. Beidh siad freagrach as na téarmaí agus na coinníollacha nó na modheolaíochtaí dá dtagraítear i míreanna 6, 7 agus 8 a fhormheas. Sula ndéanfaidh an Ghníomhaireacht nó na húdaráis rialála inniúla na téarmaí agus na coinníollacha nó na modheolaíochtaí a fhormheas, déanfaidh siad athbhreithniú ar na tograí de réir mar is gá agus tar éis dóibh dul i gcomhairle le OCTanna nó le OAMLanna, chun a áirithiú go bhfuil siad ag teacht le cuspóir an Rialacháin seo agus go rannchuidíonn siad le comhtháthú margaidh, neamh-idirdhealú, iomaíocht éifeachtach agus feidhmiú cuí an mhargaidh.

6. Is faoi réir formheas a fháil ón nGníomhaireacht a bheidh na tograí le haghaidh na dtéarmaí agus na gcoinníollacha nó na modheolaíochtaí seo a leanas agus aon leasú orthu: (a) an plean maidir le comhfheidhmiú feidhmeanna oibreora margadhchúplála i gcomhréir le hAirteagal 7(3); (b) na réigiúin ríofa acmhainneachta i gcomhréir le hAirteagal 15(1); (c) an mhodheolaíocht maidir le giniúint agus soláthar sonraí lóid i gcomhréir le hAirteagal 16(1); (d) an mhodheolaíocht don tsamhail choiteann eangaí i gcomhréir le hAirteagal 17(1); (e) an togra le haghaidh modheolaíocht ríofa acmhainneachta chomhchuibhithe i gcomhréir le hAirteagal 21(4); (f) modheolaíocht cúltaca i gcomhréir le hAirteagal 36(3); (g) an t-algartam arna thíolacadh ag OAMLanna i gcomhréir le hAirteagal 37(5), lena n-áirítear sraith ceanglais OCTanna agus OAMLanna maidir le forbairt algartam i gcomhréir le hAirteagal 37(1); (h) táirgí a fhéadfaidh OAMLanna a chur san áireamh i bpróiseas na cúplála lá amháin roimh ré agus próiseas na cúplála ionlae i gcomhréir le hAirteagail 40 agus 53; (i) na praghsanna uasta agus íosta i gcomhréir le hAirteagal 41(1) agus le hAirteagal 54(2); (j) an mhodheolaíocht don phraghsáil acmhainneachta ionlae atá le forbairt i gcomhréir le hAirteagal 55(1); (k) am oscailte an gheata thraschreasaigh agus am dúnta an gheata thraschreasaigh ionlae i gcomhréir le hAirteagal 59(1); (l) an sprioc-am maidir le daingne lá roimh ré i gcomhréir le hAirteagal 69; (m) an mhodheolaíocht maidir leis na hioncaim ó phlódú a leithdháileadh i gcomhréir le hAirteagal 73(1).

7. Beidh na tograí le haghaidh na dtéarmaí agus na gcoinníollacha nó modheolaíochtaí seo a leanas, agus aon leasú orthu, faoi réir formheas a fháil ó gach údarás rialála sa réigiún lena mbaineann: (a) an mhodheolaíocht ríofa acmhainneachta comhchoitinne i gcomhréir le hAirteagal 20(2); (b) cinntí maidir le ríomh sreabhadhbhunaithe a thabhairt isteach agus a chur ar atráth i gcomhréir le hAirteagal 20(2) go (6) agus maidir le díolúintí i gcomhréir le hAirteagal 20(7); (c) an mhodheolaíocht maidir le hathsheoladh comhordaithe agus fritrádáil chomhordaithe i gcomhréir le hAirteagal 35(1); (d) na modheolaíochtaí comhchoiteanna chun malartuithe sceidealaithe a ríomh i gcomhréir le hAirteagal 43(1) agus le hAirteagal 56(1); (e) na nósanna imeachta cúltaca i gcomhréir le hAirteagal 44; (f) ceantanna réigiúnacha comhlántacha i gcomhréir le hAirteagal 63(1); (g) na coinníollacha maidir le leithdháileadh sainráite a sholáthar i gcomhréir le hAirteagal 64(2); (h) an mhodheolaíocht maidir le comhroinnt costas athsheolta nó fritrádála de réir Airteagal 74(1).

8. Beidh na téarmaí agus na coinníollacha nó na modheolaíochtaí seo a leanas, agus aon leasú orthu, faoi réir formheas aonair ó gach údarás rialála nó gach údarás inniúil eile de chuid na mBallstát lena mbaineann: (a) i gcás inarb infheidhme, ainmniúchán OAML agus ainmniúchán a chúlghairm nó a chur ar fionraí i gcomhréir le hAirteagal 4(2), (8) agus (9); (b) más infheidhme, na táillí nó na modheolaíochtaí a úsáidtear chun táillí OAMLanna a bhaineann le trádáil sna margaí lá roimh ré agus sna margaí ionlae a ríomh i gcomhréir le hAirteagal 5(1); (c) tograí ó OCTanna aonair chun athbhreithniú a dhéanamh ar chumraíocht an chreasa tairisceana i gcomhréir le hAirteagal 32(1)(d); (d) i gcás inarb infheidhme, an togra le haghaidh leithdháileadh acmhainneachta traschreasaí agus socruithe eile i gcomhréir le hAirteagal 45 agus Airteagal 57; (e) leithdháileadh acmhainneachta agus costais bhainistithe ar phlódú i gcomhréir le hAirteagail 75 go 79; (f) más infheidhme, cionroinnt costas maidir le costais réigiúnacha cúplála lá roimh ré agus cúplála ionlae i gcomhréir le hAirteagal 80(4).

9. Áireofar sa togra le haghaidh téarmaí agus coinníollacha nó modheolaíochtaí amscála beartaithe lena gcur chun feidhme agus tuairisc ar an tionchar a mheastar a bheidh acu ar chuspóirí an Rialacháin seo. Maidir le tograí le haghaidh téarmaí agus coinníollacha nó modheolaíochtaí faoi réir formheas ó roinnt údarás rialála i gcomhréir le mír 7, cuirfear faoi bhráid na Gníomhaireachta iad laistigh de 1 sheachtain amháin tar éis iad a chur faoi bhráid údarás rialála. Maidir le tograí haghaidh téarmaí agus coinníollacha nó modheolaíochtaí faoi réir formheas ó údarás rialála amháin i gcomhréir le mír 8, féadfar iad a chur faoi bhráid na Gníomhaireachta laistigh de 1 mhí amháin tar éis iad a chur isteach, faoi rogha an údaráis rialála, agus cuirfear isteach iad arna iarraidh sin don Ghníomhaireacht chun críocha faisnéise i gcomhréir le hAirteagal 3(2) de Rialachán (AE) 2019/942 má mheasann an Ghníomhaireacht go bhfuil tionchar trasteorann ag an togra. Arna iarraidh sin do na húdaráis rialála inniúla, eiseoidh an Ghníomhaireacht tuairim laistigh de 3 mhí ar na tograí le haghaidh téarmaí agus coinníollacha nó modheolaíochtaí.

10. I gcás ina n-éilítear cinneadh ó níos mó ná údarás rialála amháin chun na téarmaí agus na coinníollacha nó na modheolaíochtaí i gcomhréir le mír 7 a fhormheas, nó chun athbhreithniú a dhéanamh i gcomhréir le mír 12, rachaidh na húdaráis rialála inniúla i gcomhairle le chéile, i ndlúthchomhair le chéile agus déanfaidh siad comhoibriú go dlúth le chéile chun teacht ar chomhaontú. I gcás inarb infheidhme, cuirfidh na húdaráis rialála inniúla tuairim na Gníomhaireachta san áireamh. Déanfaidh údaráis rialála, nó i gcás inarb inniúil, an Ghníomhaireacht, cinntí maidir leis na téarmaí agus na coinníollacha nó na modheolaíochtaí arna gcur isteach i gcomhréir le míreanna 6, 7 agus 8, laistigh de 6 mhí tar éis don Ghníomhaireacht nó don údarás rialála nó, i gcás i gcás inarb infheidhme, don údarás rialála deireanach lena mbaineann, na téarmaí agus na coinníollacha nó na modheolaíochtaí a fháil. Is é tús na tréimhse an lá tar éis an lae a cuireadh an togra faoi bhráid na Gníomhaireachta i gcomhréir le mír 6, faoi bhráid an údaráis rialála dheireanaigh lena mbaineann i gcomhréir le mír 7 nó, i gcás inarb infheidhme, faoi bhráid na n-údarás rialála i gcomhréir le mír 8.

11. I gcás nach bhfuil na húdaráis rialála in ann teacht ar chomhaontú laistigh den tréimhse dá dtagraítear i mír 10, nó arna iarraidh sin dóibh go comhpháirteach, nó don Ghníomhaireacht de réir an tríú fomhír d’Airteagal 5(3) de Rialachán (AE) 2019/942, glacfaidh an Ghníomhaireacht cinneadh maidir leis na tograí arna gcur isteach maidir le téarmaí agus coinníollacha nó modheolaíochtaí laistigh de 6 mhí, i gcomhréir le hAirteagal 5(3) agus leis an dara fomhír d’Airteagal 6(10) de Rialachán (AE) 2019/942.

12. I gcás ina n-iarrann an Ghníomhaireacht, nó gach údarás rialála inniúil i gcomhpháirt, nó an t-údarás rialála inniúil, leasú chun na téarmaí agus na coinníollacha nó na modheolaíochtaí a cuireadh isteach i gcomhréir le míreanna 6, 7 agus 8 faoi seach a fhormheas, cuirfidh OCTanna nó OAMLanna ábhartha togra le haghaidh téarmaí agus coinníollacha nó modheolaíochtaí leasaithe isteach lena bhformheas laistigh de 2 mhí tar éis na hiarrata ón nGníomhaireacht, nó ó na húdaráis rialála inniúla nó ón údarás rialála inniúil. An Ghníomhaireacht, nó na húdaráis rialála inniúla nó an t-údarás rialála inniúil a dhéanfaidh cinneadh maidir leis na téarmaí agus na coinníollacha nó na modheolaíochtaí leasaithe laistigh de 2 mhí tar éis a dtíolactha. I gcás nach bhfuil na húdaráis rialála inniúla in ann teacht ar chomhaontú maidir le téarmaí agus coinníollacha nó modheolaíochtaí de bhun mhír 7 laistigh den spriocdháta 2 mhí, nó arna iarraidh sin dóibh go comhpháirteach, nó don Ghníomhaireacht de réir an tríú fomhír d’Airteagal 5(3) de Rialachán (AE) 2019/942, glacfaidh an Ghníomhaireacht cinneadh maidir leis na téarmaí agus coinníollacha nó modheolaíochtaí leasaithe laistigh de 6 mhí, i gcomhréir le hAirteagal 5(3) agus leis an dara fomhír d’Airteagal 6(10) de Rialachán (AE) 2019/942. Mura gcuireann na OCTanna nó na OAMLanna ábhartha togra isteach le haghaidh téarmaí agus coinníollacha nó modheolaíochtaí leasaithe, beidh feidhm ag an nós imeachta dá bhforáiltear i mír 4 den Airteagal seo.

13. Féadfaidh an Ghníomhaireacht, nó gach údarás rialála inniúil i gcomhpháirt, nó an t-údarás rialála inniúil, i gcás ina bhfuil siad freagrach as na téarmaí agus coinníollacha nó modheolaíochtaí a ghlacadh i gcomhréir le míreanna 6, 7 agus 8, féadfaidh siad féin tograí le haghaidh leasuithe ar na téarmaí agus coinníollacha nó modheolaíochtaí a iarraidh agus cinneadh a dhéanamh maidir le spriocdháta i ndáil le tíolacadh na dtograí. OCTanna agus OAMLanna atá freagrach as togra le haghaidh téarmaí agus coinníollacha nó modheolaíochtaí a fhorbairt, féadfaidh siad leasuithe a mholadh d’údaráis rialála agus don Ghníomhaireacht. Déanfar na tograí chun na téarmaí agus na coinníollacha nó na modheolaíochtaí a leasú a chur isteach le haghaidh comhairliúcháin i gcomhréir leis an nós imeachta a leagtar amach in Airteagal 12 agus déanfar iad a fhormheas i gcomhréir leis an nós imeachta a leagtar amach san Airteagal seo.